Účastník ZPC	
Meno, priezvisko, titul:	Denisa Ďuranová, PhDr.	
Úsek:	Oddelenie pre cudzie jazyky  	
	
Zahraničná pracovná cesta	
Miesto konania – štát, mesto:	Belgicko, Brusel  	
Organizátor:	Európska komisia, Generálne riaditeľstvo pre vzdelávanie a kultúru	
Termín:	13. – 15. 10. 2013	
Účel:	15. zasadnutie Poradného výboru Európskej komisie – Európsky indikátor jazykovej kompetencie 	
Rokovací jazyk:	Anglický jazyk 	
	
Rámcový program
cesta Bratislava - Brusel 
štúdium materiálov na zasadnutie 
rokovanie Poradného výboru Európskej komisie 
cesta Brusel - Bratislava 	
	
Stručný priebeh	
     Vedúci oddelenia Štatistiky, štúdie a prieskumy, Jan Pakulski, otvoril 15. zasadnutie Poradného výboru Európsky indikátor jazykovej kompetencie. Zasadnutia sa zúčastnili zástupcovia členských štátov EÚ ako odborníci na problematiku jazykov. Na zasadnutí boli prítomní aj zástupcovia DG EAC, DG EMPL, CRELL, Eurydice a Rady Európy. Hlavným cieľom zasadnutia bola informácia ohľadom monitorovania stanovených ukazovateľov pre cudzie jazyky zo strany Európskej komisie. 
Hlavné body zasadnutia:
-	Informácia k európskemu ukazovateľu jazykových kompetencií 
-	Monitorovanie európskeho ukazovateľa jazykových kompetencií
-	Mandát poradného výboru EK – Európsky indikátor jazykovej kompetencie

     Ukazovatele jazykových kompetencií, ktoré sú navrhnuté Európskou komisiou, sú kvalitatívneho a kvantitatívneho charakteru:
1.	ukazovateľ: 
Do roku 2020 by malo aspoň 50% pätnásťročných žiakov dosiahnuť úroveň samostatného používateľa jazyka v prvom cudzom jazyku (v porovnaní so súčasnými 42%). 
Vzhľadom na súčasne dostupné dáta Komisia navrhla kvalitatívny ukazovateľ pre prvý cudzí jazyk, t. j. dosiahnutie komunikačnej úrovne B1 a vyššie. Tento ukazovateľ jazykových kompetencií by mal byť vnímaný ako nástroj hodnotenia európskych vzdelávacích systémov a ich schopnosti zlepšiť dosiahnutú úroveň jazykových kompetencií. Tento všeobecný ukazovateľ berie do úvahy úroveň jazykových kompetencií v troch testovaných zručnostiach: čítanie s porozumením, počúvanie s porozumením, písomný prejav a bol stanovený na základe národných výsledkov krajín, ktoré sa zúčastnili testovania jazykových kompetencií.
2.	ukazovateľ: 
Do roku 2020 by sa malo aspoň 75% žiakov nižšieho sekundárneho vzdelávania učiť aspoň dva cudzie jazyky (v porovnaní so súčasnými 61%).  
Komisia navrhla pre druhý cudzí jazyk kvantitatívny ukazovateľ, t. j. percentuálny podiel žiakov učiacich sa aspoň dva cudzie jazyky. Kvantitatívny ukazovateľ bol navrhnutý z dôvodu, že prieskum jazykových kompetencií neposkytol postačujúce dáta na stanovenie ukazovateľa kvalitatívneho charakteru. 
     Navrhnuté ukazovatele by mali byť skôr vnímané ako európsky cieľ a nie cieľ národný. V súčasnosti niektoré členské krajiny EÚ presahujú stanovené ciele, avšak mnohé sa k týmto cieľom ešte nepriblížili. Úsilím členských krajín by malo byť priblížiť sa k dosiahnutiu stanovených ukazovateľov. 
     Na pracovnom rokovaní boli zároveň prebraté pripomienky členských krajín EÚ odkomunikované v rámci tematickej pracovnej skupiny Jazyky vo vzdelávaní a odbornej príprave.
     Zástupca Európskej komisie informoval členské krajiny, že v kompetencii Európskej komisie nie je realizovanie testovaní a meraní, ale jej hlavným cieľom je monitorovanie stanovených európskych ukazovateľov. Z tohto dôvodu Európska komisia by nemala byť organizátorom testovania jazykových kompetencií. Monitorovanie ukazovateľa ohľadom dosiahnutej komunikačnej úrovne v prvom cudzom jazyku by malo byť zabezpečené prostredníctvom testovania jazykových kompetencií, ktoré by realizovala iná inštitúcia, napríklad IEA, ktorá pripravuje testovanie jazykových kompetencií v anglickom jazyku; monitorovanie druhého ukazovateľa ohľadom percentuálneho podielu žiakov, ktorí sa učia dva cudzie jazyky v nižšom sekundárnom vzdelávaní, by malo byť zabezpečené prostredníctvom dát EUROSTAT. 
     Informácie ohľadom mandátu Poradného výboru, jeho pracovnej činnosti a pracovného programu, budú Európskou komisiou odkomunikované na jar 2014.      
	
Odporúčania a závery	
  Zastúpenie v Poradnom výbore Európskej komisie – Európsky indikátor jazykovej kompetencie vyplýva z členstva SR v Európskej únii. Slovenská republika participáciou na rokovaniach a úzkou spoluprácou s expertmi napĺňa kľúčové dokumenty Európskej komisie a prispieva k naplneniu cieľa európskej jazykovej politiky, t. j. vytvoriť a spolupracovať na implementácii Európskeho indikátora jazykovej kompetencie. 	
Očakávaný prínos	
Stanovením indikátora jazykovej kompetencie a ukazovateľov sa napĺňajú závery zasadnutia Európskej rady v Barcelone z roku 2002.	
Prehľad prinesenej dokumentácie a miesto jej uloženia	
-	
Spôsob zverejnenia výsledkov ZPC, prenos získaných informácií	
Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetových stránkach ministerstva. 	
	
Súhlasím so zverejnením správy na internete.	
Správu vypracoval: PhDr. Denisa Ďuranová 	
Dátum: 17. 10. 2013	
Správu schválil: doc. PaedDr. Viliam Kratochvíl, PhD., riaditeľ ŠPÚ